[pic] | COMISIA EUROPEANĂ |

Bruxelles, 3.5.2010

COM(2010)195 final

2010/0104 (NLE)

Propunere de

DECIZIE A CONSILIULUI

din […]

privind alocarea fondurilor dezangajate din proiectele desfășurate în cadrul celui de al 9-lea Fond european de dezvoltare (FED) și în cadrul FED anterioare, în vederea sprijinirii celor mai vulnerabile populații din Sudan

EXPUNERE DE MOTIVE

Guvernul sudanez a decis să nu ratifice Acordul de la Cotonou. Neratificarea acestuia este determinată de articolul 11 alineatul (6), în care părțile la Acordul de la Cotonou se angajează să facă eforturi „pentru a adopta măsuri în vederea ratificării și punerii în aplicare a Statutului de la Roma și a instrumentelor conexe”. În martie 2009, Curtea Penală Internațională a emis un mandat de arestare împotriva președintelui sudanez Omar al-Bashir, care conține două capete de acuzare pentru crime de război și cinci capete de acuzare pentru crime împotriva umanității.

Ca urmare a neratificării acestui acord, Sudanul nu poate accesa fonduri care, în alte condiții, i-ar fi fost puse la dispoziție în temeiul Programului indicativ național al celui de al 10-lea FED, în valoare de 297 de milioane EUR, dintre care 258 milioane EUR ca fonduri pentru operațiuni programabile (pachetul financiar A) și 39 de milioane EUR pentru nevoi neprevăzute (pachetul financiar B), care sunt acum menținute în rezerva celui de al 10-lea FED.

Cu toate acestea, Uniunea Europeană recunoaște că actuala situație politică din Sudan, precum și criza umanitară dramatică atât din Darfur, cât și din Sudanul de Sud necesită o implicare puternică a UE, inclusiv prin furnizarea de asistență vitală pentru populația sudaneză. Având în vedere alegerile din aprilie 2010 și referendumul privind secesiunea părții de sud a Sudanului în ianuarie 2011, Uniunea Europeană trebuie să își exercite întreaga influență pentru a favoriza pacea și stabilitatea în Sudan, inclusiv în sudul Sudanului și în Darfur, precum și pentru a încuraja transformarea democratică a întregii țări. Imposibilitatea de a utiliza al 10-lea FED va reduce în mod serios capacitatea UE de a sprijini populația și de contribui la stabilizarea țării, fapt care ar putea avea repercusiuni pentru întreaga regiune. De aceea, statele membre au solicitat Comisiei Europene să găsească soluții inovative pentru a pune fonduri la dispoziția populației din Sudan.

În acest context, Comisia Europeană propune utilizarea unei părți din fondurile dezangajate din proiectele desfășurate în cadrul celui de al 9-lea FED și în cadrul FED anterioare. Suma totală a fondurilor dezangajate se ridică, în prezent, la 186,67 milioane EUR. Inițial, era prevăzut să se ceară utilizarea acestor fonduri în contextul propunerii Comisiei din 2010 privind analizarea rezultatelor celui de al 10-lea FED de către Consiliu[1]. Cu toate acestea, articolul 1 alineatul (4) din Acordul intern privind al 10-lea FED nu exclude ca fondurile dezangajate din al 9-lea FED și din FED anterioare să poată fi utilizate în orice moment, dacă acest lucru este decis în unanimitate de către Consiliu, la propunerea Comisiei. Prezenta decizie ar constitui o excepție de la așa numita clauză privind încetarea de drept a efectelor juridice ( sunset clause ), prevăzută de acest articol, întrucât ar utiliza fondurile din FED anterioare. Fondurile ar fi alocate pe baza unei evaluări a nevoilor, care va fi efectuată în comun de statele membre EU și de Sudan, și a unei decizii ulterioare de finanțare din partea Comisiei Europene.

Ca urmare a discuțiilor cu statele membre și cu Grupul de lucru pentru ACP care au avut loc în ianuarie și februarie 2010, Comisia propune prezenta Decizie a Consiliului de alocare a unei sume de 150 de milioane EUR din fondurile dezangajate din proiectele desfășurate în cadrul celui de al 9-lea FED și în cadrul FED anterioare, în vederea sprijinirii celor mai vulnerabile populații din Sudan.

2010/0104 (NLE)

Propunere de

DECIZIE A CONSILIULUI

din […]

privind alocarea fondurilor dezangajate din proiectele desfășurate în cadrul celui de al 9-lea Fond european de dezvoltare (FED) și în cadrul FED anterioare, în vederea sprijinirii celor mai vulnerabile populații din Sudan

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere propunerea Comisiei,

având în vedere Acordul intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în contextul cadrului financiar multianual pentru perioada 2008-2013, în conformitate cu Acordul de parteneriat ACP-CE și cu alocarea asistenței financiare pentru țările și teritoriile de peste mări cărora li se aplică dispozițiile părții a patra din Tratatul CE[2] și în special articolul 1 alineatul (4) și articolul 6,

întrucât:

1. Guvernul sudanez a decis să nu ratifice Acordul revizuit de la Cotonou, pierzând, astfel, dreptul de a accesa Programul indicativ național (NIP) din cadrul celui de al 10­lea Fond European de Dezvoltare (FED), în valoare de 294,9 milioane EUR, sumă care este menținută, în prezent, în rezervă în cadrul celui de al 10-lea FED;

2. Actuala situație politică din Sudan, precum și criza umanitară dramatică atât din Darfur, cât și din Sudanul de Sud și din zonele de tranziție necesită o implicare puternică a UE, inclusiv prin furnizarea de asistență vitală pentru populația sudaneză. Imposibilitatea de a utiliza al 10-lea FED va reduce în mod serios capacitatea UE de a sprijini populația și de contribui la stabilizarea țării, fapt care ar putea avea repercusiuni pentru întreaga regiune;

(3) Pentru a acoperi deficitul de finanțare care va apărea, este indicat să se utilizeze fondurile dezangajate din al 9-lea FED și din FED anterioare;

(4) Fondurile ar trebui utilizate pentru sprijinirea celor mai vulnerabile populații din Sudan, în special în zonele afectate de război, inclusiv în sudul Sudanului și în Darfur. Acestea vor fi alocate pe baza unei decizii de finanțare care urmează să fie adoptată de Comisie; de asemenea, este necesar să se prevadă acoperirea costului măsurilor de sprijin;

(5) Aceste fonduri ar trebui să facă obiectul unei gestiuni centralizate și în comun și, în vederea simplificării, să fie gestionate în conformitate cu modalitățile de implementare pentru cel de al 10-lea FED.

ADOPTĂ PREZENTA DECIZIE:

Articolul 1

3. Se alocă o sumă de 150 de milioane EUR din fondurile dezangajate din proiectele desfășurate în cadrul celui de al 9-lea FED și în cadrul FED anterioare, în vederea sprijinirii celor mai vulnerabile populații din Sudan. 2% din această sumă este alocată de către Comisie pentru cheltuieli de sprijin.

4. Aceste fonduri fac obiectul unei gestiuni centralizate și în comun, în conformitate cu modalitățile de implementare pentru cel de al 10-lea FED.

5. Prezenta decizie intră în vigoare la XXXX.

Adoptată la Bruxelles, […]

Pentru Consiliu,

Președintele

[1] În conformitate cu articolul 1 alineatul (10) din Acordul intern privind al 10-lea FED, „ Consiliul, împreună cu statele ACP, efectuează o evaluare a rezultatelor (…). Evaluarea este efectuată pe baza unei propuneri elaborate de Comisie în 2010. Această evaluare a rezultatelor contribuie la luarea unei decizii privind sumele alocate cooperării financiare după 2013 ”.

[2] JO L 247, 9.9.2006, p. 32.